यह लोकतंत्र के परिपक्व होने का सबूत है और यह जताता है कि मतदाता अपने अधिकारों के प्रति सतर्क होने लगे हैं. छह दशकों के लोकतंत्र का हमारा अनुभव हमें आगे की दिशा दे रहा है और यह शुभ संकेत है. हालांकि बात यहीं खत्म नहीं हो जाती. अभी भी वोटिंग में जाति और धर्म की बड़ी भूमिका है और यह देश के स्वास्थ्य के लिए हितकर नहीं है. इन दोनों की जंजीरों में जकड़ा लोकतंत्र आगे नहीं बढ़ सकता है लेकिन राजनीतिज्ञ अपने निजी फायदे के लिए इन्हें बढ़ावा दे रहे हैं.